Verdidialogen i PØA 06/07

Åpenhet - Kompetanse - Engasjement -  Respekt

Referat fra referansegruppemøtet 20.11.06

Til stede: Vidar, Marit,  Lillian, Mona, Idar, Reidun, Liv-Ragna,  Håvard, Sissel H og Hilde (UVETT). Baard fra lønn hadde meldt forfall.

Tema på møtet var følgende:

Rapport fra gruppearbeidet og fellesmøtet 05.10.06 

Det ble gitt anledning til å kommentere rapporten. Tilbakemeldingene var at arbeidet og fremføringene fremstod som godt gjengitt. En gruppe ønsket å anonymisere eksemplene sine. Prosjektleder lager forslag til ny tekst som gruppen kan godkjenne. Dersom det er flere grupper som ønsker å få eksemplene anonymisert så er det bare å ta kontakt med prosjektleder. Rapporten ferdigstilles innen utgangen av uke 47, alternativt tidlig i uke 48.

Ny gruppeoppgave frem til fellesmøtet 11.12.06

På bakgrunn av rapporten er det aktuelt å vurdere følgende tema i neste gruppeoppgave:

· Sentrale UiT verdier vs. PØA verdier: Disse vil bli behandlet av UiT styret og foreligger muligens den 23.11.06. Gruppeoppgave relatert til dette avventer styrets vedtak.

· Verdidilemma: Situasjoner der verdier støter mot hverandre. Eksempelvis Åpenhet avveies mot Respekten for enkeltindividet. I første omgang er det viktig å beskrive dilemmaene, uten at man nødvendigvis trenger å legge stor energi i å diskutere seg frem til løsninger. Ved å finne flere slike dilemmaer fra konkrete situasjoner kan man øve seg på å diskutere dilemmaer og på lang sikt holde ”lisensen til debatt” levende. Det er enighet om at dette temaet er viktig å diskutere bredt i det videre arbeidet.

· Samhandlingsgrunnlag (samspillregler): I utkastet til rapport omtales behovet for å tydeliggjøre for hverandre hva som er viktige samhandlingsregler eller samspillregler. I møtet ble bruken av begrepet ”regel” og ”skal-/skal-ikke-setningene” tatt opp som problematisk med hensyn til at det er snakk om etiske diskusjoner som bør omtales med normative begreper. Det er derfor enighet om at vi benytter ”samhandlingsgrunnlag” som erstatning for ”samspillregler” og at ”skal-/skal-ikke-setningene” erstattes med ”ønsker/ønskemål”. Det er enighet om at det er viktig å jobbe videre med samhandlingsgrunnlaget i prosjektet.

De ovennevnte punktene danner grunnlag for neste gruppeoppgave, i tillegg til innspill på navn/personer, i henhold til punktene Visualisering og Tema/innspill under.

Endret gruppeinndeling?

Referansegruppen anbefaler å beholde dagens homogene grupper frem til neste fellessamling. Det kan bli aktuelt å benytte seg av gruppearbeid i de heterogene gruppene på fellessamlingen i desember.

Visualisering - visualiseringsgruppe

Visualisering og synliggjøring av verdiene og ønskemålene for samhandlingsgrunnlaget er viktig for påminning og bevisstgjøring. Dette kan gjøres med plakater, musematter, krus, vesker, t-skjorter osv. Bare fantasien setter grenser. Det er ønskelig å ha visualiseringsproduktene klare ved avslutningen av prosjektet i februar. For å få det til er det behov for å iverksette en gruppe, bestående av personer i avdelingen, som kan starte arbeidet med å utrede visualiseringsprodukter. Verdiordene foreligger men dersom det blir aktuelt å benytte ønskemål vil ikke disse foreligge før i januar. Det er imidlertid ingenting i veien for at planer om hvilke produkt som skal produseres kan gjøres før ønskemålene er endelig avklart. Det må gjøres avklaringer med hensyn til budsjett med personal- og økonomidirektør Håvard Bekkelund. Det vil være naturlig å søke samarbeid med kommunikasjonsavdelingen. 

Det finnes mange Engasjerte og kreative personer i avdelingen. Gruppene bes om å ta opp spørsmål om hvem som kan tenke seg å delta i visualiseringsarbeidet. Meld fra til prosjektleder så raskt som mulig om aktuelle navn. Prosjektleder sørger for å innkalle til første møte.

Tema/bidrag/innlegg ved neste fellesmøte

Gruppene bes om å ta opp spørsmålet om noen har innspill til tema, bidrag eller innlegg til neste samling. Det er enighet om at bidragene må komme fra avdelingen i denne omgang. I avslutningen av prosjektet vil det bli benyttet eksterne aktører. Meld fra til prosjektleder om aktuelle tema eller navn på personer fra avdelingen som kan bidra. Prosjektleder fletter dette inn i programmet for samlingen.

Ny aktivitetsplan

Aktivitetsplanen blir endret med avslutning i februar. Milepælen som omhandler serviceerklæring utgår som del av prosjektet. Det blir fellesamlinger i desember (11.12.06), januar og avslutning i februar. Prosjektleder distribuerer ny aktivitetsplan.

Tromsø, 21.11.06

Sissel Hemmingsen

referent

